ส่วนที่ 2

1. ปัจจัยความเสี่ยง

1.1 ความเสี่ยงจากสภาวะเศรษฐกิจ

  เนื่องจากในปัจจุบันอุตสาหกรรมเหล็กเป็นอุตสาหกรรมที่มีอุปทานมากกว่าอุปสงค์ (Over
  Supply) สูงถึงประมาณ 3 เท่า
  และธุรกิจของบริษัทขึ้นอยู่กับสภาวะเศรษฐกิจและอุตสาหกรรมก่อสร้าง
  ซึ่งคาดว่าแนวโน้มการเจริญเติบโตของภาคอุตสาหกรรมแม้จะดีขึ้น แต่ก็ยังไม่สูงมากนัก
  ประกอบกับภาวะอุปทานมากกว่าอุปสงค์นั้นยังเกิดขึ้นครอบคลุมในภาคพื้นอาเซียนซึ่งเป็นตลาดเป้าหมายของบริษัท
  ดังนั้น ถึงแม้ว่าการรวมกิจการจะเสริมสร้างศักยภาพในการประกอบธุรกิจให้กับบริษัท
  แต่บริษัทก็ยังจะต้องใช้ความพยายามในการขยายตลาดในสภาวะเศรษฐกิจอุตสาหกรรมและการแข่งขันที่ยังสูงในปัจจุบัน

  1.2 ความเสี่ยงจากความผันผวนของอัตราแลกเปลี่ยนเงินตราต่างประเทศ

  โดยทั่วไปบริษัทผู้ผลิตเหล็กมีความเสี่ยงของอัตราแลกเปลี่ยนเงินตราต่างประเทศอันเกิดจากการซื้อวัตถุดิบจากต่างประเทศ
  ซึ่งโดยส่วนใหญ่จะกำหนดราคาเป็นเงินสกุลหลักของโลก เช่น ดอลล่าร์สหรัฐ หรือมาร์คเยอรมัน
  หรือเงินสกุลของประเทศคู่ค้า ความผันผวนของอัตราแลกเปลี่ยนอาจส่งผลต่อต้นทุนการผลิตได้
  อย่างไรก็ตามการที่ค่าเงินบาทอยู่ในภาวะที่มีเสถียรภาพมากขึ้น
  ทำให้ความเสี่ยงจากความผันผวนของอัตราแลกเปลี่ยนน้อยลง

1.3 ความเสี่ยงของผู้ถือหลักทรัพย์

  ภายหลังการรวมกิจการแล้ว บริษัทรวมถึงบริษัทย่อย NTS
  ที่ได้ดำเนินการปรับโครงสร้างหนี้กับเจ้าหนี้
  ยังมีภาระในการชำระหนี้ให้กับเจ้าหนี้ภายในระยะเวลา 11 ปี รวมทั้งภาระค่าใช้จ่ายตัดจ่าย
  นอกจากนั้นยังมีข้อกำหนดให้บริษัทจำเป็นต้องชำระหนี้ หากบริษัท และบริษัทย่อยทั้ง 3
  มีกระแสเงินสดส่วนเกิน ซึ่งอาจส่งผลต่อการกำหนดอัตราเงินปันผลต่อผู้ถือหลักทรัพย์ของบริษัท

1.4 ความเสี่ยงจากการบังคับใช้ของกฎหมายการแข่งขันทางการค้า

  พระราชบัญญัติการแข่งขันทางการค้า พ.ศ. 2542 (“พรบ. การแข่งขันทางการค้า”)
  ซึ่งมีผลใช้บังคับตั้งแต่วันที่ 30 เมษายน 2542
  มีวัตถุประสงค์ในการป้องกันการกระทำอันเป็นการผูกขาดการค้าในการประกอบธุรกิจ
  ได้กำหนดข้อห้ามไม่ให้ผู้ประกอบการมี “อำนาจเหนือตลาด” อย่างไรก็ตาม
  ปัจจุบันคณะกรรมการการแข่งขันทางการค้า
  ยังมิได้มีการกำหนดหลักเกณฑ์ว่ากรณีใดจึงจะเข้าข่ายที่จะถือว่าเป็นผู้มีอำนาจเหนือตลาด

  ในอนาคตภายใต้การดำเนินงานในรูปของบริษัทร่วมกิจการ
  หากบริษัทดำเนินการอันเป็นผลให้ส่วนแบ่งตลาดของบริษัทย่อยทั้งหมดรวมกันเกินส่วนแบ่งตลาดที่คณะกรรมการแข่งขันทางการค้ากำหนด
  อาจส่งผลให้บริษัทย่อยถูกคณะกรรมการการแข่งขันทางการค้ามีคำสั่งให้ระงับ หยุด
  หรือเปลี่ยนแปลงการดำเนินธุรกิจได้ตามที่เห็นสมควร
  และอาจส่งผลกระทบต่อการดำเนินงานของบริษัท

  อย่างไรก็ตาม
  ยังไม่มีความชัดเจนในเรื่องการกำหนดหลักเกณฑ์เรื่องการมีอำนาจเหนือตลาดจะเป็นอย่างไร
  และหลักเกณฑ์ดังกล่าวจะใช้กับส่วนแบ่งตลาดของบริษัทย่อยทั้งหมดรวมกันหรือไม่
  รวมทั้งยังไม่มีความชัดเจนในเรื่องของการกระทำอันมีลักษณะต้องห้าม
  และยังไม่เคยมีแนวทางการตีความของศาลในเรื่องการกระทำอันมีลักษณะต้องห้ามตาม
  พรบ.การแข่งขันทางการค้าแต่อย่างใด

1.5 ความเสี่ยงจากผลกระทบของการลดกำแพงภาษีตามสนธิสัญญา ASEAN Free Trade Area
(“AFTA”)

  ตามสนธิสัญญา ASEAN Free Trade Area (“AFTA”)
  กำหนดให้ประเทศสมาชิกดำเนินการลดกำแพงภาษีนำเข้าผลิตภัณฑ์เหล็กสำเร็จรูป
  ซึ่งรวมถึงผลิตภัณฑ์ของบริษัท ทั้งเหล็กเส้น และเหล็กลวด ให้เหลือเพียงอัตราร้อยละ 0-5
  ภายในปี 2546 ในขณะที่ปัจจุบันอัตราภาษีอยู่ที่ระดับร้อยละ 5-10
  แนวโน้มในการลดภาษีดังกล่าวอาจส่งผลให้บริษัทได้รับผลกระทบจากการแข่งขันที่รุนแรงขึ้นในอนาคต

1.6 ความเสี่ยงเนื่องจากการปรับราคาการใช้สิทธิและอัตราการใช้สิทธิ

  การปรับราคาการใช้สิทธิและอัตราการใช้สิทธิตามเงื่อนไขการปรับสิทธิสำหรับใบสำคัญแสดงสิทธิ
  ในกรณีที่บริษัทมีการเสนอขายหลักทรัพย์ต่อประชาชน
  วิธีการปรับสิทธิดังกล่าวไม่อาจชดเชยสิทธิประโยชน์ของผู้ถือใบสำคัญแสดงสิทธิได้ครบถ้วน
  เนื่องจากสูตรการปรับสิทธิคำนึงถึงราคาหลักทรัพย์แปลงสภาพที่ออกใหม่ ณ วันปรับสิทธิเท่านั้น
  มิได้คำนึงถึงมูลค่าตามเวลา (Time value) ของหลักทรัพย์แปลงสภาพแต่อย่างใด ดังนั้น
  ภายหลังการปรับสิทธิ ผู้ถือใบสำคัญแสดงสิทธิ อาจมีสิทธิและผลประโยชน์ด้อยไปกว่าเดิม
  หากบริษัทมีการเสนอขายหลักทรัพย์แปลงสภาพที่ออกใหม่ในอนาคต